РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/33-24

19. април 2024. године

Б е о г р а д

ЗАПИСНИК

СА ТРЕЋЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 19. АПРИЛА 2024. ГОДИНЕ

 Седница је почела у 12,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Оља Петровић, Милољуб Албијанић, Александар Југовић, Горан Милић, Стефан Китановић, Бранимир Јовановић, Јелена Милошевић, Стефан Јањић и Драгана Ракић.

Седници нису присуствовали чланови Одбора: Ивана Николић, Дарко Лакетић, Снежана Пауновић, Ђорђе Комленски, Бранко Лукић, Мирослав Алексић и Војислав Михаиловић.

Седници су присуствовали заменици чланова Одбора: Ненад Крстић, заменик Иване Николић, Мирослав Петрашиновић, заменик Дарка Лакетића, Марко Милошевић, заменик Снежане Пауновић, Бојан Торбица, заменик Ђорђа Комленског и Урош Ђокић, заменик Мирослава Алексића.

На предлог председника, Одбор је једногласно утврдио следећи:

Д н е в н и р е д:

 - усвајање записника са Прве и Друге седнице Одбора -

1. Разматрање оставке коју је на функцију народног посланика поднела Настасја Баковић (01 број: 118-1040/24 од 17. априла 2024. године);

2. Разматрање захтева Весне Петковић Савовић, народног посланика, за остваривање права на закуп стана у Београду (21 број:120-912/24 од 02. априла 2024. године);

3. Разматрање захтева проф. др Снежане Ракић, народног посланика, за прибављање позитивног мишљења за обављање другог посла (21 број: 02-993/24 од 11. априла 2024. године).

\* \* \*

 Пре преласка на рад по утврђеном дневном реду, Одбор је једногласно, без примедаба, усвојио записнике са 1. и 2. седнице Одбора.

 **Прва тачка дневног реда:** Разматрање оставке коју је на функцију народног посланика поднела Настасја Баковић

Председник Одбора је констатовао да је оставка Настасје Баковић оверена у складу са законом којим се уређује оверавање потписа и да је у законском року предата на писарницу Народне скупштине.

 Предложио је да Одбор Народној скупштини поднесе извештај о наступању случаја из члана 131. став 1. тачка 6) Закона о избору народних посланика у коме се подношење оставке наводи као један од разлога за престанак мандата народном посланику пре истека времена на које је изабран, с предлогом да Народна скупштина констатује престанак мандата именованим народним посланицима.

 Истовремено је, поводом извештаја, предложио да председник Одбора буде одређен за известиоца на седници Народне скупштине.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Настасје Баковић, изабране са Изборне листе СРБИЈА ПРОТИВ НАСИЉА – МИРОСЛАВ МИКИ АЛЕКСИЋ – МАРИНИКА ТЕПИЋ (СТРАНКА СЛОБОДЕ И ПРАВДЕ, НАРОДНИ ПОКРЕТ СРБИЈЕ, ЗЕЛЕНО-ЛЕВИ ФРОНТ, НЕ ДАВИМО БЕОГРАД, ЕКОЛОШКИ УСТАНАК – ЋУТА, ДЕМОКРАТСКА СТРАНКА, ПОКРЕТ СЛОБОДНИХ ГРАЂАНА, СРБИЈА ЦЕНТАР, ЗАЈЕДНО, ПОКРЕТ ЗА ПРЕОКРЕТ, УДРУЖЕНИ СИНДИКАТИ СРБИЈЕ „СЛОГА“, НОВО ЛИЦЕ СРБИЈЕ) , наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованој престао мандат народног посланика.

Попуњавање упражњеног посланичког места извршиће се додељивањем мандата другом кандидату у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање захтева Весне Петковић Савовић, народног посланика, за остваривање права на закуп стана у Београду

Председник је информисао присутне да је Одбору достављен захтев Весне Петковић Савовић, за остваривање права на испалту месечне накнаде на име закупа стана у Београду; да Одбор према Одлуци о посланичкој накнади може да одлучи да се народном посланику, који нема пребивалиште у Београду и не користи право на хотелски смештај, на лични захтев, исплати месечна накнада на име закупа стана у Београду у укупном износу од 35.000,00 динара. Напоменуо је да су уз захтев приложен оверен уговор о закупу стана у Београду.

Дискусије није било.

Одбор је, на предлог председника, једногласно донео Решење о утврђивању права на месечну накнаду на име закупа стана у Београду у износу од 35.000,00 динара за Весну Петковић Савовоћ, почев од 1. маја 2024. године.

**Трећа тачка дневног реда**: Разматрање захтева проф. др Снежане Ракић, народног посланика, за прибављање позитивног мишљења за обављање другог посла

Председник Одбора је упознао чланове да је проф. др Снежане Ракић упутила Одбору захтев за прибављање позитивног мишљење да уз функцију народног посланика коју обавља на сталном раду, обавља други посао, на основу уговора о допунском раду који је доставила уз захтев, као и допис Агенције за спречавање корупције којим је упућена да претходно затражи мишљење Одбора. Указао је и да је чланом 46. став 3. Закона о спречавању корупције прописана дужност јавног функционера који намерава да обавља други посао, да о томе затражи сагласност Агенције; да јавни функционер уз захтев доставља позитивно мишљење органа који га је изабрао на јавну функцију, те да је мишљење Одбора претходни услов да би Агенција могла да решава о потпуном и уредном захтеву.

Дискусије није било.

Одбор је, на предлог председника, једногласно прихватио захтев и дао позитивно мишљење да проф. др Снежана Ракић, уз функцију народног посланика на сталном раду може да обавља и други посао - допунски рад на основу уговора закљученог са Општом болницом „ MEDIGRUOP“, Београд.

 \*\*\*

Седница је завршена у 12,15 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Миленко Јованов